TA 76
Nuɖuɖu Kple Farisitɔ Aɖe
YESU BU FƆ FARISITƆ ALAKPANUWƆLAWO
Esi Yesu nɔ Yudea la, Farisitɔ aɖe kpee be wòava ɖu nu kpli ye. Anɔ eme be ŋkeke mee woɖo kplɔ̃a, ke menye fiẽ mee o. (Luka 11:37, 38) Hafi Farisitɔwo naɖu nu la, wowɔa kɔnu si nye be woaklɔ asi va se ɖe abɔklugui nu ke. Gake Yesu ya mewɔ kɔnu sia o. (Mateo 15:1, 2) Manye Mawu fe Se la dzi dada be ame naklɔ asi nenema o, gake menye Mawu fe nudidie wònye hã o.
Ewɔ nuku na Farisitɔ la be Yesu mewɔ kɔnu ma o. Yesu de dzesi esia eye wògblɔ be: “Mi Farisitɔwo, mieklɔa kplu kple agba ŋu, ke miafe dzi me yɔ fũu kple ŋukeklẽ kpakple vɔɖivɔ̃ɖi. Mi movitɔwo! Menye ame si wɔ eŋuti la kee wɔ eme hã oa?”—Luka 11:39, 40.
Menye asikɔklɔ hafi aɖu nu dzie Yesu nɔ susu hem yi o, ke boŋ alakpanuwɔwɔ le subɔsubɔnyawo me ye. Farisitɔwo kple ame bubu siwo klɔa asi le kɔnu nu la meklɔ vɔ̃ɖinyenye ɖa le wofe dziwo me o. Eya ta Yesu xlɔ̃ nu wo be: “Mitsɔ nu siwo le eme la nyo dɔme na ame dahewo, eye kpɔ ɖa, nu bubuwo katã ŋu akɔ na mi!” (Luka 11:41) Nya sia le eme vavã! Amelɔlɔ̃ tso dzi mee wòle be wòaʋã ame be wòana nu, ke menye didi be yeadze amewo ŋu to ame ŋkume nu dzɔdzɔe wɔwɔ me o.
Menye be ɖe ame siawo menaa nu o. Yesu gblɔ be: “Mienaa ahamɛ kple fãglo kpakple amagbe bubuwo katã fe ewolia, gake mieŋea aɖaba fua Mawu fe dzɔdzɔenyenye kple efe lɔlɔ̃ ya dzi! Ele be miawɔ nu mawo, gake miagaŋe aɖaba afu esiawo hã dzi o.” (Luka 11:42) Mawu fe Sea bia be woana agblemenukuwo fe ewolia. (5 Mose 14:22) Ahamɛ kple fãglo siwo nye amagbe siwo wodea nuɖuɖu me wòvivina la hã le eme. Farisitɔwo kpɔa egbɔ be yewodzɔ amagbe siawo fe ewolia pɛpɛpɛ. Ke Sea me nudidi siwo le vevie wu, abe nu dzɔdzɔe wɔwɔ kple ɖokuibɔbɔ le Mawu ŋkume ya ɖe?—Mika 6:8.
Yesu gblɔ yi edzi be: “Baba na mi Farisitɔwo, elabena mielɔ̃a ŋgɔgbezikpuiwo dzi nɔnɔ le fufofewo eye miedina be amewo nado gbe na yewo le ablɔwo me! Baba na mi, elabena miele abe yɔdo siwo mele dzedzem nyuie o, eye amewo zɔa wo dzi, evɔ womenyana o la ene!” (Luka 11:43, 44) Ɛ̃, amewo ate ŋu azɔ yɔdo siawo dzi le manyamanya me si awɔe be wo ŋu makɔ le Sea nu o. Le esia taa, Yesu fe nyawo le eɖem fia be Farisitɔwo fe makɔmakɔnyenye la medzena gaglãa amewo kpɔna o.—Mateo 23:27.
Ŋutsu aɖe si nya Mawu fe Sea nyuie la gblɔ be: “Nufiala, esi nègblɔ nya siawo la, èdzu míawo hãe.” Ke hã ele be ŋgɔnɔla siawo nanyae be yewomele kpekpem ɖe ameawo ŋu o. Yesu gblɔ be: “Baba na mi ame siwo nya Sea nyuie la hã, elabena miedoa agba kpekpe siwo manya tsɔ o la na amewo, ke miawo ŋutɔwo mietsɔa miafe asibidɛ ɖeka pɛ hã kaa agbaawo ŋu o! Baba na mi, elabena miedzraa nyagblɔɖilawo fe yɔdowo ɖo, evɔ wònye mia tɔgbuiwoe wu wo!”—Luka 11:45-47.
Agba siwo fe nya gblɔm Yesu le lae nye wofe kɔnyinyiwo kple ale si Farisitɔwo ŋutɔwo ɖea Se la mee. Ame siawo mena nuwo le bɔbɔe na amewo o. Ke boŋ wotea tɔ ɖe edzi be ame sia ame naɖo nudidi siwo zua agba kpekpe la gbɔ. Wo tɔgbuiwo wu Mawu fe nyagblɔɖilawo tso Abel dzi. Azɔ woamawo, siwo wɔa nu abe ɖe wole bubu dem nyagblɔɖilawo ŋu to wofe yɔdowo dzadzra ɖo me la, le wo tɔgbuiwo fe nɔnɔme kple nuwɔnawo srɔ̃m. Wole didim be yewoawu Mawu fe Nyagblɔɖila vevitɔ la gɔ̃ hã. Yesu gblɔ be Mawu abia akɔnta tso dzidzime sia si. Eye esia va eme anɔ fe 38 megbe le fe 70 K.Ŋ.
Yesu yi efe nyaa dzi be: “Baba na mi ame siwo nya Sea nyuie la, elabena mietsɔ sidzedze fe safui la dzoe. Miawo ŋutɔwo mieyi ɖe eme o, eye miedina be yewoaxe mɔ na ame siwo le yiyim ɖe eme la hã!” (Luka 11:52) Le esi tefe be ame siawo naɖe Mawu fe Nyaa me na amewo woase egɔme la, wote mɔnukpɔkpɔ si asu wo si be woanyae ahase egɔme la wo.
Aleke Farisitɔwo kple agbalẽfialawo wɔ nui? Esi Yesu dzo yina la, wotsi tsitre ɖe eŋu dzikutɔe hele nya geɖe biamee. Menye esi wodi be yewoasrɔ̃ nu tae o. Ke boŋ wodi be yewoade aɖe nu me na Yesu wòagblɔ nya aɖe si dzi yewoanɔ te ɖo alée.
kea_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn